text:
BiografiaEdit
Ohochi di Mayo i Hosé’i Ñaña Elis Juliana (“Elis ku un èl pasobra mama n’ ta’tin sèn pa paga dos èl dia a bai òp mi, haha!”) ta un dje dos ohochinan di su mayornan, Maria Antonia (Mayo) Juliana i Hosé (Hosé’i Ñaña) Alvares. Su pia di ohochi yama Gladys. Nan a nase 8 di ougùstes 1927.E famia a biba na Nieuw Nederland 144, den un kaya entre Oranjestraat i Penstraat.Tabatin un ruman mayó i despues tabata sigui Elis i Gladys. Na tur nan tabata dos mucha hòmber i tres mucha muhé. Mayo tabata labadera i Hosé sneiru. Hosé tabata toka fió. Su mama tabata yama Ñaña, djei su nòmber. E kaya den Brievengat Hosé’i Ñaña ta nombrá na tata di Juliana pa su aporte na muzik di Kòrsou. Hosé tabata toka fió den un banda di jazz, pero tabata toka muzik klásiko tambe. E tabata duna lès di fió i tabata komponé wals i mazurka ku tabata hopi popular den e tempu ei. Elis Juliana ta kasa na 1954 ku Crisma Ursula Deleon, matrimonio ku ta haña 5 yu: Mayra, Elis, Egbert, Magda i Magali Juliana. Den nan por nota talento di famia: Mayra, yùfrou di skol preparatorio, tambe ta konta kuenta ku smak; Egbert ta presentadó na radio i televishon. E ta kanta tambe, méskos ku Magali. E matrimonio ta terminá i na 1971 Juliana ta kasa ku Nilda Jansen. E matrimonio ta haña 1 yu: Korra Juliana. Awor Elis Juliana ta tawela di vários ñetu i e ta biba den un dje dos kasnan ku e mes a traha.
E bario pober ei di Montabèrdè tabata pa e mucha Elis un bario kosmopolitano: portugues, ingles di rònt Karibe, haitiano, venesolano, dominikano, makamba, chines, sürnam…tur pober:
“Tabata reina un unidat den bario pasó bon… n’ tin hende riku i hende pober, tur ta méskos. Nos tabata un di esnan èkstra pober. Un kas chikitu di tabla. Nos kuater ruman. Bon nos tabata sinku: dos hòmber, tres muhé anto esun hòmber mi wela a tum’é kria. Tabata un bario dushi, hòmber. Mi ta kòrda kos fo’i mi kuater aña. Mi tabata bai St. Jozefschool, skol di pòrnada. Mi kurá di kas tabata mi Disneyworld, un kurá chikí asina, kuater pa seis meter kuadrá. Mi tabata gusta naturalesa masha, prinsipalmente kos chikí. Mi n’ tabata gusta hunga ku mucha muhé si pasobra mucha muhé ta muchu delikadu, bo n’ por dal enan un moketa, bo n’ por bringa ku nan. Si mi haña un fèrgrotglas, ta un kos masha grandi p’ami pasobra mi ta studia insekto por ehèmpel, un nèshi di vruminga.”
Mayo ta severo i ta inspirá su yu pa bai dilanti, pa bira un hòmber formal. Maske Mayo no a bai skol nunka, e tabatin un inteligensia di su mes i tabata kòmbersá hopi ku su yunan tokante tur kos di bida. E tabata bisa ku no importá unda bo ta, komportá bo mes semper formal. No tin kestion di baha pa ningun hende. Mayo mes ta tata i mama. E tabata laba paña pa hulandesnan di kompania i su yunan tabata yud’é ku paña dje hulandesnan di Isla ku tabata keda den hotèl Venezuela den Punda. “Mi ta kòrda mi mama, dushi muhé, hòmbu. M’a pint’é.” Ora Mayo muri, su yu ta aseptá su morto trankil i kontinuando e bisá ku manera bo biba, asina bo ta bai, el a konta kuenta na entiero di Mayo, ku kende e por kòmbersá te ainda, pasobra tabata su bon amiga.
For di mucha Elis ta un opservadó minusioso. E ta drenta Jonge Wacht kaminda e ta haña un disiplina masha útil pa su futuro, e ta deklará. “Verkennerij ta pa esnan ku plaka. Nan tabata mira Jonge Wacht komo sekundario. Pero bo ta lesa revista, literatura ku bini for di Hulanda, manera Hou en Trouw. Bo ta siña mil i un kos, pero esun prinsipal: bo ta haña un balor propio ku bo imaginashon di logra algu...un dia, e gana di subi. I tòg bo n’ ta sinti bo inferior pa motibu di bo pobresa na kas. P’esei semper m’a keda konsiderá mi situashon pober na kas komo un rikesa. Straño no, e mésun pobresa ekonómiko ei ta un rikesa mental. Pasobra bo ta haña bo ta inventá, eksplorá bida sin sèn.” Juliana ta kanta den kor Zingende Jeugd na Pitermai, e ta toka den banda di Jonge Wacht i kanta den kor di misa di Pitermai.
Despues di skol básiko (7e klas) St. Jozef na Pitermai, Elis Juliana ta bai ambachtschool St. Jozef na Roodeweg i siña pa bankwerker. Despues di tempu no tabatin sèn pa paga pa luna i e mester kita bai traha yuda su mama. E ta traha na kazèrne di marinir na Parera (1942) komo mekániko, siñando e fishi. Guera ta bini i ya Juliana a kuminsá skirbi verso i karta pa su amigunan ku ke namorá un galiña. Elis Juliana ta gusta lesa: ulandes, ingles, spañó, tur kos ku e haña. E ta bai vakschool na Isla i ta siña pa trahadó di instrumènt i fijnbankwerker (1943). Juliana tin diesocho aña ora e drenta servisio militar obligatorio di 1946 te prinsipio di 1947; djei e ta bai traha na Combinatie Pletterij Nederland Parera (Nederhorst), ku despues ta bira Dòk (1947). Ei tambe manera un sorto di forman, “pasó bo ta sinti bo sigur ku bo por hopi kos, bo tin e konfiansa.” Juliana ta traha diferente trabou, (‘Wan shete fishi’, manera e ta yama su mes) entre nan mekániko, shafer, sketer, polis (1949), bèk na CPN (1950-52), drechadó di meter na Landswater Voorzieningsdienst na Mundu Nobo (1952-54), “un tiki di tur kos” na Hotèl Piscadera (1954-55), wardadó di presu (1955-59), kaminda e tabata skirbi poesia ora e tin warda anochi, klerk A na Justitiële Jeugdzorg (1959), ku despues ta bira Bureau Cultuur en Opvoeding). Despues tur e fishi- i trabounan akí lo mustra nan balor i kontribuí den abilidatnan dje artista i sientífiko Juliana.
Den añanan sinkuenta Elis Juliana ta kuminsá manda poesia na spañó tur siman den Sabatina Literaria, e suplemento - manera e nòmber ta bisa di djasabra - di korant La Prensa ku Luis Daal ta dirigí. E ta skirbi na papiamentu tambe. “Típiko ku mi tabata skirbi riba kosnan ku mi ta mira: hende fuma den shap. Shap p’ami tabata un teater. Komo mucha mi ta yega kas imitá, konta mi rumannan eksaktamente kon m’a mira e kos ei.” E nobato Juliana ta subi esenario den Roxy pa presentá (tambe gogel) serka Romuoldo Hanst, Moi Galante i Pedro (Chu) Thielman. Ku e klup di gogel e ta aktua na Kòrsou, Boneiru i Aruba. I di Galante Juliana ta bisa ku a duel e ku e no a entrevist’é promé ku el a muri. Na 1956 Juliana ta hasi su debut komo maestro di seremonia i kontadó di chiste den klup Jolly Fellows Society ora kuminsá ku selebrashon di Dia di Kòrsou. Desues e ta presentá den grupo di komedia Mascarada di Eddy Pietersz Heiliger. Mas despues ta lanta Fundashon Pro Arte Escénico den kua Juliana ta presentá su propio obra di un akto Malditu Yalurs i su skèch Pa un amor. E klásiko kolekshon di poesia Flor di Datu ta sali na 1956. Su promé One man show ta den teater Roxy na 1957 i e hóben pianista Norman Moron ta kompañ’é. Na 1959 Philips Antiliana ta publiká un disko 78 ku 9 poesia di Flor di Datu. Aña 1960 Juliana ta inisiá e programa televisá Nos Tera, un produkshon di Bureau Cultuur en Opvoeding; mésun aña ku, pa Dekreto di Gobièrnu Sentral (Landsbesluit), ta nombra Juliana miembro di Culturele Adviesraad, Departamentu Kòrsou, miéntras na 1968 Gobièrnu di Kòrsou ta hasi méskos pa Kòrsou. Ta sigui un kantidat grandi di publikashon (mira bibliografia) i aktividat, entre nan un presentashon tokante poesia na papiamentu na Sürnam durante un interkambio kultural di Reino (1963). Kada bes mas tereno ta revelá nan mes na Juliana i kada bes Juliana ta revelá su mes riba mas tereno i no ta di sorprendé ora na 1979 e i amigu saserdote Paul Brenneker ta dje leu ei ku nan ta habri den e piso abou di Museo di Kòrsou e museo etnológiko ku nan kolekshon di artefakto, trahá durante hopi aña di trabou intenso. Esaki despues di traha na 1974 i 1978 komo dosente di orientashon kultural na respektivamente Akademia Pedagógiko i Instituto di Enfermeria i lanta Museo di Boneiru na aña 1977, e mésun aña den kua Juliana ta bira miembro di Komishon Nòmber di Kaya. Promé ku esaki Juliana ta sali na 1968 pa un estadia di 4 luna na Instituto pa Prehistoria di Universidat di Leiden, Ulanda, pa profundisá den arkeologia. E ta funshoná tambe komo miembro di Komishon Standarisashon di Papiamentu den kua e ta nombrá na 1986. Ta bira opvio ku Elis Juliana a kuminsá un karera intenso i ta skirbi, desaroyá, inbestigá, praktiká siensia, publiká i bira kada bes mas konsiente. Un konsiensia ku lo resaltá den tur su obranan despues i ku lo oumentá na profundidat. No ta semper sosiedat tabata kla pa su mensahenan. Dr.Elis Juliana a fayese 23 di yuni 2013 despues ku ela kaba di risibi su doktorado honorifiko na Universidat 18 di yuni 2013
EstiloEdit
Juliana a distinguí su mes p’e abilidat di splika kosnan ku talbes ta parse kompliká na un manera asesibel pa tur hende. Ehemplar den e konteksto akí ta su tratamentu pa mucha den su programa radial Mei ora chikí ku Ompi Elis di temanan aparentemente difísil ku gran fasilidat. Juliana no tabata bèk pa trata tópikonan di siensia, di paisnan stranhero, di trasendensha grandi, manera morto, ku mucha i logra ku nan ta komprondé. E tabatin un klup di mucha – Amiguitonan di Ompi – ku e tabata kòmbersá kuné den su programa riba tur aspekto di bida. Méskos ta konta pa e trabou ku el a hasi huntu ku Paul Brenneker. Den nan splikashonnan su manera di papia ta resaltá: frase kòrtiku ku introdukshon riba splikashon: “o sea, ke desir”.
Komprimí esensia den tiki, loke alabes ta manifestashon di simplesa tambe. Esaki ta bini dilanti den por ehèmpel su uzo di poesia hapones Haiku. Juliana: “Haiku ta un forma di poesia mashá kòrtiku ku únikamente tres liña di respektivamente sinku, shete i sinku sílaba. Por ehèmpel: Awa di wowo (5 sílaba) ta laba hopi mancha (7 sílaba) for di kurason. (5 sílaba)
E limitashon akí ta obligá e poeta bisa hopi ku poko palabra i forma un pensamentu profundo. Komo un haiku ta dependé di eksaktitut di kada palabra, asta e espasio entre e palabranan ta haña nifikashon.” Poesia ta kòrtiku i ta sirbi e propósito akí bon. Na 1993 Sede di Papiamentu ta publiká di Juliana e kolekshon original Un mushi di haiku. Juliana ta publiká ketu bai su haikunan den entre otro korant Amigoe.
Típiko ku Juliana no a praktiká mashá ku e género novela, eksepto den Aventura di un kriki. “Mi ke papia tiki i bisa hopi. Den un poesia por ehèmpel mi por konta henter un bida na un manera apstrakto. P’esei poesia tin masha balor pa mi. Un poesia ta esensia, ta ora bo pone aserka bo ta haña mas kos. Ma e arte ta pa na promé lugá krea esensia. Skirbi poesia ta kita tur kos dimas, skaf, skrap kita te kaminda bo n’ por kita ni pone nada mas. Ta asina so bo ta haña apstrakshon ku tin hopi forsa anto t’asina so un poesia ta bira poesia.”(EJ-JC1986)
E presishon di su pinturanan miniatura ta reflehá Juliana su bista pa aspektonan mínimo ku na promé bista no ta resaltá pero ku ta importante. E presishon akí ta ekstendé su mes riba tereno di inbestigashon tambe. Eksaktamente Juliana ta relatá detaye di tur loke e inbestigá, sea ta trata deskripshon pa traha instrumènt di muzik, kondishonnan mental i spiritual di hende di Kòrsou òf efektonan invisibel di edukashon riba pueblo. Ta spesial ku Juliana por a registrá i dokumentá asina eksakto sin a haña preparashon òf formashon akadémiko riba tereno sientífiko. Su pinturanan arkeológiko ta di un eksaktitut asina perfekto ku arkeólogo Jay Haviser a pidi Juliana pa ilustrá su tésis pa doktorado pa alkansá e stándart ku siensia ta eksigí.
Ora Juliana ker a siña konta kuenta, el a bai serka echadónan versá ku a siñ’é. El a bai serka tokadó i trahadónan di instrumèntnan típiko di Kòrsou pa a dominá e arte. Elis Juliana a komprondé ku e no por a pone spil dilanti di niun hende si e mes no por a bira e spil. I el a drenta den tur kos pa e por konta otronan di dje. E no tabata presentá Bolin, e buraché klásiko. E mes tabata Bolin. Ta p’esei tambe e ta krea e dos figuranan Wazo i Ompi. Di su kapasidat úniko pa drenta den kueru di hende, bira nan i presentá nan ku un grado haltu di outentisidat i kredibilidat, Brenneker ta bisa: “Su obranan ta puru. Juliana tin e don pa reflehá mentalidat di pueblo na un manera ku e so por i ku tòg no ta artifisial. Realidat di tur dia ta inspir’é. E ta mira kos ku otro hende no ta mira. I ora e skirbi algu nos ta bisa asombrá: karamba, nunka mi n’ paga tinu riba e kos ei! Esei ta e bèrdadero artista. Bo ta kere ku bo tambe por hasi méskos pasó e ta parse fásil. Lubidá! Bo n’ ta logra.” (PB-JC 1986)
Ku un chansa bo ta logra mas lihé ku un hende ta tende bo i Juliana a desaroyá un humor seku, skèrpi: - “Kana uza nòmber di hende nèchi méskos ku porko k’a bisti kadena di filingrana na garganta.” (Wazo III-5) - “Lala, (…) haltu i delegá manera un skrufdrai.” (Wazo III-7) - “ E ta bisti un brel ku glas mes diki ku pan di fòrnu.” (Wazo III-13)
“Mi ta pensa ku si mi skirbi algu ku ami a hasi i abo les’é, ta abo ta e ami i e ora ei mi mensahe ta yega bo. Delokontrali si mi uza abo, bo ta mira un di tres persona ora bo lesa. Ademas mi no gusta predikashi mashá. Si mi uza ami, mi ta evitá predikashi moralista. Nos tin basta maña kaba di kita tur responsabilidat fo’i nos kurpa. N’ ta semper nos ta bisa ku kurasoleño ta asinakí òf e no gusta esaya. Nunka nos n’ ta bisa: Nos ta asinakí… P’esei semper mi ta hinka mi krítika den promé persona. Ami ta responsabel pa tur kos ku mi hasi...”
Den e kuentanan di Echa Kuenta tin un estilo di narashon direkto, es desir personahenan mes ta hopi na palabra i no ta naradó so ta duna relato di susesonan. Den nan, diálogo - pa definishon mas bibu i aktivo ku monólogo – ta frekuente. Juliana ta kontinuá e liña di oralidat den tradishon di Kòrsou den e forma akí di presentá. Hasta den su poesianan Juliana ta uza diálogo, fenómeno mas usual den prosa.
OutentisidatEdit
Den su promé añanan di trabou Juliana a mira riba modèlnan rondó di dje i kopia di nan. Segun e ta desaroyá su konosementu, ta desaroyá tambe su mes manera di presentá i a kultivá outentisidat durante henter su karera. Naturalmente otronan, manera e mes ta bisa di Pierre Lauffer, a influensh’é por ehèmpel riba tereno di idioma. Sinembargo Elis Juliana tin su propio estilo i su trabou ta outéntiko.
InfluenshananEdit
E pregunta kua persona lokal a influenshá di forma markante antropologia, arkeologia, dramatisashon, kontamentu di kuenta òf kualke otro un dje terenonan menshoná aki, lo generá sin duda ku konsenso general, Elis Juliana komo kontesta. E mes a hasi kla ku su arte ta basá riba inbestigashon i su inbestigashon a hasi uzo di arte pa difundí mensahenan. Na promé bista por parse ku arte i siensia ta bruá den otro. No ta bruá nan ta, ta konektá ku otro. Esaki ta un dje rasgonan distintivo fuerte di Juliana: integrashon. E integrashon akí e ta hasi a base di un konsiensia profundo di kiko mester konservá i propagá den herensia di Kòrsou. E no ta praktiká arte pa arte, sino arte pa konsientisá. Hasiendo esaki e ta konbertí den konservadó mayó dje herensia akí i ta pèrkurá pa kontinuidat. Ta esaki ta e kapa teóriko ku ta kubri e terenonan artístiko i sientífiko di Elis Juliana. Den deskripshon separá di nan, ta e 3 konstansianan menshoná, esta konsiensia, integrashon i kontinuidat ta notabel. Nan a hustifiká desaroyá un teoria propio relashoná ku Juliana su influensha: Julianismo.
TerenonanEdit
Un inventarisashon di su diversidat kultural-sientífiko mi a entrevistá profeshonalnan di diferente disiplina di siensia i ramo di arte, manera historiadó/dokumentalista drs. Emy Maduro, antropólogo drs. Rose Mary Allen, etnomusikólogo drs. Eric Lacroes, skultor sra. May Henriquez †, arkeólogo dr. Jay Haviser, etnólogo rev. Paul Brenneker †, filósofo sr. Lloyd Narain i pintor sr. Luigi Pinedo. E dies terenonan ta deskribí Juliana komo:
- Antropólogo
- Dokumentalista
- Filósofo
- Edukadó
- Poeta/eskritor
- Etnomusikólogo
- Arkeólogo
- Deklamadó
- Pintor
- Skultor
AntropólogoEdit
Ta Elis Juliana a pone base metodológiko pa estudio di kultura no-dokumentá di Kòrsou. Awendia antropologia sa ku e métodonan uzá den pasado pa studia komportamentu di antropos (hende) den su interakshon ku naturalesa tabata demasiado basá riba normanan di mundu modèrno oksidental i konsekuentemente tabata laga tiki espasio pa loke tabata biba den otro kultura. Tabata nesesario desaroyá otro metodologia di inbestigá. Elis Juliana a apliká e metodologia akí hasiendo estudio dje kultura di paden, no di pafó, es desir salí for di hende i el a laga esnan ku no tabatin bos, na palabra. E tabata sképtiko pa e importansha demasiado grandi ku tabata duna datonan stadístiko, pasobra a registrá nan por ehèmpel solamente den Punda i ta registrá únikamente e parti kuantitativo, no ta bisa nada di kalidat.
“Mira, buska pa sa, sa tur kos. Puntra…dikon. Grabashon a bin despues (…) Nò, bo no ta bai serka spesifik un hende. Bo ta puntra, puntra sin fin, bo ta keda puntra kon bin, dikon (…). Hopi bia bo mes ta saka bo konklushon di loke bo ta mira. (…) Ya… ma tin bia bo no ta kohe direktamente un tópiko. Pero bo ta bai kòmbersá ku e persona i bo ta ripará den kòmbersashonnan den kiko mas e (énfasis JC) ta interesá. Klaro ku bo n’ por bai puntr’é kosnan sofistiká di mundu djawe, pero kosnan di den su (énfasis JC) tempu. Na man di loke e konta bo…” (EJ-JC2002)
Kasi pa regla Juliana a subi tereno di historia, buskando datonan antropológiko. Anke e no tin pretenshon di ta historiadó, skritura di historia lo dun’é mérito rekonosiend’é komo historiadó-pionero di Kòrsou. Na okashonnan di importansha históriko Juliana ta laga su bos resoná, manera riba promé di yüli di aña 2003 ku a kumpli 140 aña ku kolonialismo ulandes a abolí sklabitut den su kolonianan Sürnam i Antia Ulandes. E ta duna muestra di un noshon skèrpi di bèrdat históriko.
Pasobra Juliana a inbestigá kultura na un manera sistemátiko –di Bándariba te Bándabou – el a trese variantenan kultural na kla, ku ta splika diferenshanan basá riba faktornan étniko, sosial, klimatológiko i demográfiko. Asina a bin generá un nifikashon mas amplio i integral dje konsepto kultura i a liber’é for dje malchi pèrtá i antikuá di kanto i baile so. Kultura ta tur akshon humano pa duna kontenido na bida. Niun hende na Antia no a kolekshoná i dokumentá asina tantu manera Juliana. Pa su konsiensia pa den un tempu ignorante di importansha di pueblo, hasi trabou di reskate ku propio medionan finansiero, Juliana ta un modelo i ehèmpel pa inbestigadónan lokal i su búskeda tabata un búskeda di su mes tambe. Ku e kompromiso akí el a laga hende den nan dignidat. P’esei por yama Juliana un inbestigadó wapu i krioyo ku su kultura mes a pari. Pasobra Juliana a generá un mira fundamentalmente otro riba antropologia na Kòrsou i laga marka ku no por kita riba diferente tereno mas, e ta un inovadó. El a pone base kontinuo pa un koriente nobo. Tantu su sobrá trabou sientífiko, komo esun artístiko a benefisiá ampliamente dje inmenso trabou antropológiko ku el a hasi. Pa tur esakinan ta na su lugá pa duna antropologia e promé lugá den e lista di terenonan ku Juliana tabata aktivo ariba. Pa e mésun motibunan ta un echo ku Elis Juliana (huntu ku defuntu saserdote Paul Brenneker) ta fundadó di antropologia propio na Kòrsou.
DokumentalistaEdit
Elis Juliana ta un dokumentalista pasobra el a kolekshoná hopi dokumento, inkluyendo artefakto. Un dokumento ta kualke opheto ku ta kontené informashon. El a konsiderá e ophetonan akí material balioso i a deskribí nan di tal manera ku despues tabata posibel haña nan i nan informashon korespondiente bèk na un manera efikas. Sin preparashon komo tal, el a desplegá aktitut di un bèrdadero dokumentalista i diseñá su mes sistema di palabra klave ku ta hasi posibel buska na un manera organisá. Juliana a mustra konsiensia i deskribí no solamente un aspekto di opheto, maske esaki tabata dominante. Tur aspekto spesífiko dje opheto e tabata deskribí, hasiendo e opheto mas asesibel i útil pa uzadónan. Difushon dje material ta e siguiente kriterio ku kua e dokumentalista akí a kumpli, manera e kantidat respetá di publikashon di dje ta ilustrá. Entre nan, e impreshonante kolekshon di potrèt di dje i Brenneker ku ta konsistí di míles di potrèt riba un gran variedat di tópiko. Dokumentashon ta masha importante pa trabou sientífiko. Ku e trabou akí Juliana a proba su mente sientífiko i krea pa otronan un base sólido di dato pa inbestigashon, garantisando material pa studia pa aña i generashonnan benidero.El a hasi trabou di banguardia i emansipashon, elevando material konsiderá sin importansha na nivel di inbestigashon sientífiko.
FilósofoEdit
Elis Juliana ta okupá su mes ku e sentido profundo di eksistensia humano. E no ta keda kontentu konstatando so ku nos ta presente i e forma den kua nos ta presente. Komo opservadó skèrpi niun detaye no ta skapa su registrashon mikroskópiko. E por reakshoná di shòk riba kosnan remarkabel, pa despues deseá di nunka no a mira nan pa e doló i asombro ku nan ta kousa. E mésun shòk akí públiko ta haña ora Juliana present’é su deskubrimentunan. Tin tambe su kapasidat pa interpretá e loke e registrá ku masha kredibilidat. E ta hasi sièrtu pregunta di karakter filosófiko. E kombinashon di opservashon serio i interpretadó di prosesonan rondó di nos, ta hasi Juliana un filósofo di bida ku ta revelá i demaská. El a yega na su revelashonnan buskando bèrdat serka bieunan, loke a pèrmitié desaroyá su teoria di eufemismo afrikano òf wega di tapa kara, komportashon propio di hende kolonisá ku ta pretendé di ta algu ku e no ta i no ke ta loke realmente e ta. Juliana sa adoptá tres diferente aktitut relashoná ku e tragedia akí: - aktitut di kurasoleño profundamente tristu ku ta hari su mes tragedia - aktitut di edukadó ku ta indiká kaminda pa progresá - aktitut di hende ku ta resigná pasó e ta papia enbano. Juliana a pinta su mes komo un kurasoleño igual na tur otro, ku ta sufri dje mésun defisiensianan ku tur otro. Tur esakinan ta marka un momentu di konsientisashon importante den proseso di emansipashon kultural i desaroyo nashonal.
EdukadóEdit
Juliana a eksplorá formanan pa eduká tantu mucha komo adulto na manera propio, atraktivo i efikas. Pasobra studiando su komunidat, el a mira ku ta su propio formanan por eduk’é. Juliana a integrá e género literario kuenta den su arsenal di hèrmèn i tabata alkansá kuné tur su metanan edukativo. Kontinuando i renobando tradishonnan bieu, kuenta a desaroyá den man di Juliana bira muchu mas ku literatura. Sinku aña largu Elis Juliana a kana ku konsiensia i kolekshoná historia outéntiko serka bieunan i ta publiká Echa cuenta na 1970. “Mi ta sinti ku den e kuentanan akí tin un tesoro na informashon skondí”, (Juliana den Amigoe 1970) i ta primintí ku e lo bai dediká su mes na buska esaki den futuro. Promesa ku el a kumpli ampliamente kuné. E mes a resultá un gran kontadó di kuenta. Intuitivamente Elis Juliana a sabi ku e kuentanan ta muchu mas ku kuenta so i por destilá ku pa e kuentista akí kuenta ta: entretenementu, bida, edukashon, dunamentu di forsa nobo.
Maestria di kontamentu: “(…) tambe pa … ilustrá kisas kapasidat dje kontadó di kuenta, pasó e kontadó di kuenta, bo por dun’é profeshonal. N’ ta ken ku ta por konta kuenta.”
Konservá herensia: “Bo ta bin komprondé… esensia di kuenta ku nan tabata konta. N’ ta djis pa dibèrtí numa. E tin su funsion. Anto ta p’esei nan tabata pensa hopi biaha…ku e katibunan o nan desendientenan ta’ konta kuenta ko’i loko, kuenta fantasia, ma e tabatin su funsion.”
Ekspreshon di resistensia kontra sklabitut, Nanzi: “ (…) astusia di Nanzi. (…) E Shon Arei ta un simbolismo di shon di katibu, pasobra klaro ku no por a aseptá ku un katibu por frega shon. E n’ por tin e kapasidat ei. Ta p’esei nan no ta yam’é shon. Ta Shon Arei. Nan no por a aseptá ku un Nanzi, un simpel katibu por nèk doño di plantashi. Pasó den dje sí katibunan ta mas sabí ku shon. Ilustrashon dje kuentanan ku Nilda Pinto a anotá – promé kuné tabatin masha, masha hopi hende ta konta i saka kuenta – mi ke sa ta un mucha hòmber hulandes a ilustrá e kuentanan. Pa kuminsá e no tin noshon di Nanzi komo araña. Ta ocho pia e tin; rib’e buki e tin seis. Anto tambe e Shon Arei, klaro nan ta imaginá nan mes ku e Shon Arei lo mester ta…úniko hende ku Nanzi por nèk, ta un rei…esta manera un afrikano. (…) No un rei blanku (…) el a pint’é un rei barika asina grandi, lep asina diki. Manera bo ta mira e pinturanan fast di afrikanonan den bukinan ulandes (…) ta un rei bobo (…) so Nanzi por nèk. (EJ-JC 2002).
“Manera den e kuenta di Dòndu ku ta bisa: Dòndu se partió Dòndu se partió Ta mi t’e dòndu di mas Si batrei sansá kontra mayó Tumba tumba tummm. (..) ta tokante 2 toro, tata i yu. E yu ta kanta méskos ku e tata, pero ku stèm mas lait. Anto poko poko e stèm di e yu ta bin bira pisá pa bo sinti ku e ta alkansá nivel dje tata. Tur eseinan ta den e forrrma di konta kuenta di ántes. (…) E kantikanan tambe tin nan funshon en konekshon ku e kuenta.Tin bia tin mas kantika ku tin palabra. Ta yega un kaminda ku ta kanta so bo ta kanta. Manera den Dòndu, ta e stèm so ta kambia. (…) manera den Kositu. Gabi Noor tabatin nobentipiku añ dia el a konta mi e kuenta den añanan sesenta. Fo’i tempu e ta mucha. Ken a kont’é e kuenta e n’ por bisa. E moral dje kuenta lo ta: No konfia bo yu ku hende straño. (..) oh si, tin kantamentu asina fuerte ku t’e ta dominá henter e tragedia. Ta un dje kuentanan mas impreshonante. M’a dramatisá e kuenta.” (EJ-JC 2002).
Desaroyá fantasia, haña e durashon ku bo ke dun’é (dos, tres dia siguí), desahogo, hunga ku tempu (trese ayera den awe i hiba awe bèk).
Ku kuenta Elis Juliana tabata logra tur su ophetivonan i funshoná komo edukadó sin identifiká su mes komo Juliana. E por a papia den promé persona, uza diálogo, presentá Wazo i Ompi Elis, kanta, uza ritmo, duna informashon ku el a inbestigá, reprimí mal kustumber, elogiá. Komo kibradó di barera, el a desaroyá material pa siña mucha lesa for di nan kuater aña. El a publiká vários material pa siña mucha. (Verso pa mucha, Komedia pa mucha i otronan. Esakinan ta mustra kon aki tambe Juliana a realisá e prinsipio di ‘mi mes ta tur kos pareu, tambú i letra’, integrando kanto i drama den kuenta. El a preservá kuenta, uza e ekspreshon di resistensia, kuentanan di Nanzi. Pero mas ku den kualke otro aspekto Juliana ta proba su raisnan firme den suela di Kòrsou i su ingeniosidat pa eduká kreando dos rekurso ku a proba nan forsa durante dékadanan kaba: pa adulto, e figura di Wazo, eksploradó di Kòrsou, konosedó profundo di kultura i konsientisadó i pa mucha, Ompi Elis, ku no a bèk pa trata niun tema, pa difísil ku esaki por aparentá, ku muchanan. Elis Juliana ta dedikando henter un bida na restablesé balansa históriko, rekonkistá memoria pèrdí, krea konfiansa propio i kita miedu, manera a bin dilanti den e poema Lòs e mucha. Pasobra e inseguridat ku edukashon sumiso a hinka den pueblo ta resaltá asta den e kontesta afirmativo riba un pregunta ku mucha di Kòrsou ta artikulá ku entonashon di pregunta: “Kuantu aña bo tin?” Kontesta: Nuebe?” Elis Juliana su mérito mayó komo edukadó ta di a yuda rekonkistá e mente pèrdí akí. Pa su trabounan konsientisadó, konstante i kreativo riba tereno di edukashon por konsiderá Elis Juliana edukadó rekonkistadó di mente pèrdí.
Poeta i EskritorEdit
Estudio di literatura ta buska koherensia den obra literario i Juliana ta kumpli ku e norma akí. E koherensia akí (elementonan konektá ku otro) ta resaltá tantu den temátika, estilo komo den e balor pronostikadó di hopi di su obranan, sigur konsiderando tempu den kua el a skirbi. E balor pronostikadó akí, resultado di opservashon skèrpi, ta presente den diferente obra di Juliana, ku ta relatá suseso ku realidat di Kòrsou lo konfirmá despues: El a pronostiká na 1982 seramentu di Refineria Shell den e poema Bola (OPI III-82), ku a tuma lugá tambe na 1985. Mésun poema ta deskribí tambe figuranan marginá, dekadensia di moral etc. tur ku a bira realidat despues. Pèn di Juliana a denunsiá inhustisia. Realidat a inspir’é i su estilo ta karakterisá pa simplesa, forsa i ingeniosidat pa integrá i elevá medionan inusual (verso, wega di mucha, orashon) na rekursonan stilístiko nobo, méskos ku papia fo’i perspektiva di promé persona.
Siguiendo e papiá eufemístiko di bieunan, e ta morde supla: kombiná krítika ku humor. Inovadó Juliana ta desafiá norma literario eksistente i krea un tipo di poesia nobo: poesia di diálogo, poesia narativo, di kòmbersashon. E ta reskatá afrikanismo den forma di ripití: El a kana, el a kana, el a kana, el a kana, el a kana; kambiando nuanse kada bes i karga bo bai, penetrá masha hundu. Juliana a defend’é kontra e kalifikashon primitivo: “Ta un dje kosnan di balor di nos pueblo (...) ku mes nos no a lanta kuné. Semper bai nan a bisa bo sivilisashon ta di Oropa, ke men Hulanda. Por yega asina leu ku tur kos ta Hulanda. Ta un kos so nan no a bisa, esei ta ku Kristu a nase na Amsterdam.” Ritmo i dominio di papiamentu ta haña dimenshon nobo serka maestro Juliana, manera den seri di vèrbo, típiko di idiomanan kreol, kreando ritmo aselerá i esfera spesial: Mosa a bula lanta kana bai porta. Echa cuenta, kuentanan di literatura oral notá fo’i bieunan eksaktamente manera kontá, ta un dje reskatenan mas importante di Juliana. Estilo di un outor ta un variante di norma eksistente. Pa e definishon nobo ku el a duna literatura, por papia di julianisashon di norma literario antiano.
EtnomusikólogoEdit
Segun konosedónan Elis Juliana mes no a realisá ainda kuantu di nos konosementu aktual di etnomusikologia i di práktika di muzik ta prosedente di su trabou. Prinsipalmente riba tereno di músika rítmiko el a hasi trabou ku a kibra barera i ehersé hopi influensha. Su kontribushon grandi den etnomusikologia, ku ta studia muzik tradishonal i di pueblo, ta e material di oudio-antropologia kolekshoná p’e i Paul Brenneker den entre otro Zikinzá ku a reskatá muzik di zumbi. Rekonstrukshon dje patronchi di muzik di kantikanan di trabou, seú, makamba, di kua por bisa ku probabelmente tur ta bai bèk na e mésun rais, lo no tabata posibel sin su grabashon sistemátiko di sentenar di kantika, ku a hasi posibel indiká ku hopi presishon, e sistemátika rítmiko na nan base, deskribí strukturanan aktual i pronostiká nan futuro desaroyo. E kolekshonamentu ta sistemátiko: ta registrá no ménos ku 33 diferente tipo di kantika ku ta kubri práktikamente tur aria di bida. Entre nan kantika di bati ku tati, di kòrta sentebibu, di dèmpel, di hunga palu, di chiwewe, di Zè, etc.. for di tambe informantenan ku na 1959 tabatin nobentipiku aña, pues a biba promé ku abolishon di sklabitut.
Nan ta di diferente parti di Boneiru, Bándariba, Bándabou na Kòrsou. E kolekshon original ta na Archivo Nashonal. Juliana a graba tambe muzik di ka’i òrgel. Su deskripshon di instrumèntnan bieu - bamba, beku, benta etc. - a posibilitá otronan rekonstruí i konservá nan. Elis Juliana a siña toka diferente i siña otronan, manera grupo di muzik di zumbi Issoco. Su mira nobo riba tambú ta habri perspektiva pa aseptashon mas grandi dje ekspreshon popular outéntiko akí.
Dokumentá Juliana a kombatí prewisionan di élite tokante e supuesto karakter ordinario di tambú, méskos ku e interpretashonnan eronio tokante forma di balia i kanta tambú. El a deskribí orígen i represhon di e sektor religioso i sekular dje herensia afrikano akí i boga pa mas orientashon, sigur serka hubentut. Di tur ángulo el a studia tambú: su muzik, baile, toká, leinan, étika, organisamentu, letra, karakter di resistensia, bayendo tambú añanan largu. Fo’i añanan 50 te awe el a sigui Petronilia (Petoi) Coco †, Nicolas (Shon Colá) Susanna †, Bèno Martis, Bidal, Bea Kara Kreit †, ohochinan Margarita i Maria Dam†, Basilèl, Zoyoyo, Nemensio Winklaar di Boneiru † i otronan di tambú djaserka, graba i studia nan. Su publikashonnan riba tambú ta basá entre otro riba su estudio profundo di Shon Colá, konsiderá p’e e artista mayó riba e tereno akí, ku kende semper a eksistí un relashon di apresio i rèspèt mutuo i na okashon di morto di Shon Colá, Juliana ta skirbi:
Tributo na Nocolas Susanna
SHON COLÁ a pone su man grandi abrupto riba nos tambú. “Bosonan ta kansámi. Enbes di boso kana den paso huntu ku mi pa boso kompañámi buska perfekshon boso ta kanta wadjo, kore anshá bai lagami manera biná ku no tin ni un tiki konfiansa den su mes patanan. Para un ratu, muchanan, Pensa unda boso ke yega mientras mi ta sosegá!
Elis Juliana: Amigoe 22/4/2003
E material oudio di Juliana, entre kua un kolekshon grandi di disko 78 i 45 ku ta ilustrá historia i desaroyo musikal na Kòrsou for di dékada 40, tambe meresé un publikashon separá. Talbes ta ménos konosí di Juliana riba tereno musikal ku e ta kompositor tambe, entre otro di e kantika di mucha Awaseru i di e klásiko Mama, interpretá pa Greta Martha. A base di tur e puntonan akí por stablesé ku Juliana ta konservadó di muzik tradishonal i fundadó di estudio sistemátiko di muzik folklóriko.
ArkeólogoEdit
Mérito mas grandi di Juliana pa arkeologia ta ku for di añanan 50 el a kuminsá identifiká lugánan di balor arkeológiko na Kòrsou. Hopi dje lugánan akí a disparsé, pasobra a lanta edifisio riba nan. Si Juliana no a identifiká nan, nan lo a bai pèrdí. Na 1966 e ta partisipá pa promé bes na un ekskavashon profeshonal arkeológiko na Kintjan. Na 1968 e ta hasi un estudio di arkeologia tékniko na Instituto di Prehistoria di Universidat di Leiden. Aki na Santa Bárbara (1971) tambe e ta partisipá den un ekspedishon profeshonal. Na prinsipio di añanan 70 Juliana ta traha na departamentu di arkeologia di Kadaster i huntu ku e arkeólogo ulandes, E. Broerstra, ta hasi ekskavashon durante dos aña, inventarisando tur lugá kaminda te na e momentu ei a yega di haña algu den tera. Despues Juliana ta bai Venezuela pa sigui profeshonalisá riba tereno di ekskavashon. Tera tambe Juliana ta trata ku rèspèt. No ta intenshon pa koba tur kos saka, pasobra ta importante studia ophetonan den nan estado original i pasobra: “Suela ta manera un buki pa un arkeólogo i saka un opheto kon ke fo’i suela ta manera ranka un blachi pa loko for di un buki.” (Juliana:Amigoe 1971:9). Juliana a traha diferente mapa ku ta identifiká lugánan pa haña opheto, vários pintura di suela ku karakterisashonnan di koló. Huntu ku Paul Brenneker e ta roza mondi di Kòrsou i Boneiru riba indikashon di bieunan na altura di “lugánan pa koba”. Resultado: diferente opheto pre-históriko eksponé aki i den Instituto di Folklor Boneriano, fundá pa e i Brenneker na 1975 den Fòrti Oranje na Kralendijk. Juliana ta integrá su diferente terenonan. Hopi dje ophetonan hañá e por a splika for di su datonan etnológiko òf hustamente a splika e datonan akí. Tambe na Aruba, San Martin i Stasha pionero i outo-didakta Juliana a hasi trabou etno-arkeológiko i habri kaminda den un tempu ku no tabata rekonosé importansha di trabou arkeológiko.
DeklamadóEdit
Juliana ta representadó di karakter di pueblo pa ekselensia i no meramente un deklamadó di poesia. E ta krea potrèt bibu di tipo i situashonnan verídiko, konbèrtiendo e mes den tipo i situashon. Tur sentido ta aktivo, tin mímika, kanto, paso, zonidu. Su monólogo ta para rosea pa via dje forsa realístiko. Su preferensha ta pa figuranan salí di pueblo: bromadó, buraché, polítiko, mucha, presentá ku tantu kredibilidat artístiko pa e talento Juliana ku no tin preparashon di akademia di arte, sí su don di opservá i ekspresá ku a hasié kreadó di su propio akademia di arte. Juliana no konosé na Kòrsou su igual ainda riba tereno di arte eséniko, tambe pasobra e no mester ni dekorashon, ni esenario elaborá, ni niun medio di yudansa pa lanta un obra monumental pa su oudiensia.
“Loke tabatin mas influensha riba mi tabata ritmo. E patu tabata e promé poema rítmiko ku mi a traha. Kontenido di E patu tabata simpel. Ta e ritmo tabata bisa algu. Mi tabatin un kolekshon di disko afrikano ku e ritmo ta bisa bo algu. Bo no ta komprondé loke nan ta bisa, kanta (...). Mi tabata pensa ku ta mi mes ta’ tur kos pareu: tantu e tambú, komo e letra. Ku si mi mester a deklamá (...) ku bèkgrount ku tambú, ya ta algu ménos si mi mester di algu pa presentá loke mi tin. Si bo trese un obra literario ku su ritmo, e mes ta tur kos kaba.” (Rosario-Juliana 1985).
Talbes esaki ta e deklarashon ku mas ku tur otro ta duna testimonio ken ta Elis Juliana. E ta tur kos huntu. E forsa, konfiansa propio i karakterisashon ku ta sali for dje testimonio akí ta resumí e dies terenonan di arte i siensia julianesko. E ta kompletu: análisis i síntesis. Pa Juliana, bon mirá, ritmo ta dominá asina tantu, ku tin ora nifikashon di palabra no ta importante mes. Hopi artista dje ramo akí a inspirá nan mes riba Juliana i ta rekonosé Juliana komo nan inspiradó mayó. Entre Juliana su poesianan rítmiko mas sélebre tin, aparte dje klásiko E patu, skirbí pa mucha, Bekita, Laba pena, Kanta kueru. E dos últimonan akí ta di masha poko letra, ma nan ta kargá di forsa pa via di nan ritmo hopi fuerte.
PintorEdit
Riba propio forsa Elis Juliana ta studia arte di pintura tantu di Kòrsou komo di afó i ta krea na tur manera. E ta pinta ku krayòn, pèn, traha akuarèl i olio. Hopi konosí ta su pinturanan ku pèn pa ilustrá su obranan skirbí òf di otro hende. Su pinturanan a pasa den un desaroyo direkshon di mas fini i mas chikí. Ta manera mas opservadó Juliana tabata mira, mas detaye chikirititu e tabata registrá. Obranan famá leu di frontera nashonal ta su pinturanan ku pèn trahá segun e téknika di puntilismo (pointilisme), nòmber pa e téknika den kua punta puntanan (point) òf plèki plèkinan chikí di kolónan no mesklá, poné huntu ta forma imáhen. Ta bista humano mester kombiná e kolónan. Juliana: “Hende ta apresiá kos grandi so i (...) no tin bista pa kos chikí (...). Kos chikí tin mésun balor ku kos grandi.” Mérito di Juliana ta tambe ku el a renobá e téknika di krea sombra ku e tres kolónan básiko kòra, blou i hel, hasiendo esaki ku kolónan blanku i pretu. Delikadesa sensitivo e ta hinka den e pinturanan akí i edifiká riba papel panorama kompletu ku ta relatá henter un historia ku un mínimo na imáhen. Ku e mésun entrega, ternura i vishon futurista akí e ta ekspresá tambe su kompromiso ku su komunidat, den pintura di polítiko, edukashon, maternidat, sklabitut, religion, hende muhé i otronan. Pintor Juliana a traha tambe pintura miniatura di spekografia ku e mes a klasifiká komo filosofia gráfiko. Mester di glas oumentadó pa mira e pinturanan akí. Juliana ta e promé na Kòrsou ku a traha pintura di miniatura na gran eskala. Su siensia i arte ta topa otro konstantemente i, inspirá pa e manera di ilustrá den arkeologia, Juliana ta traha pintura miniatura i di punta punta. Juliana su trabou ta integrá, holístiko. Ora e pinta, e ta pinta algu inspirá pa su inbestigashon históriko, antropológiko, arte i siensia: tambú i letra pareu.Temanan di su pintura ta entre otro: Katibu bulando, Den trans di vudu, Eternidat, Tamburero, Pelea di gai, Wega di palu, Riku ta yena, pober ta basha. E siguiente pintura ta mustra un hòmber ku ta subi un trapi di wil. E no tin fin di yega ariba pasobra e trapi su wilnan ta pon’é lora keda mésun kaminda. Riba su lomba e ta karga un lanthùis, bibienda di esnan ku a sklabisá hende i pone esakinan traha komo katibu pa nan. Abou na e trapi tin e krus di religion drumí, testigu silensioso di dos man riba un barika di sklabitut. Ta Juliana su forsa di integrá henter historia di sklabitut den un solo pintura miniatura.
SkultorEdit
For di añanan 60 Elis Juliana ta kuminsá skulpi figuranan impreshonante for di piedra di laman. Eksperimentá ta inherente na Juliana, pues no ta sorprendente ku riba tereno di skultura tambe e ta manifestá esaki. Inovadó Juliana ta uza koral inusual pa krea su imáhennan. Mester trata e koral akí - yamá tambe piedra muhé –, un tipo di piedra lihé, ku masha kuidou. Kontrali na loke e nòmber ta sugerí e no ta piedra di koral ma koral di laman ku pa motibu di su peso lihé ta drif bin ariba. Piedra machu ta piedra duru, pegá den fòndu di laman. Piedra di koral mes ta masha pisá. Te ainda informashon ta mustra no tin na Kòrsou otro skultor di koral di laman. Konosedónan ta pretendé ku pafó tampoko no ta konosí ku tin. Juliana ta konsistente den uzo di loke ta propio di Kòrsou pa su siensia i su arte. E ta traha segun e prinsipio di kita partinan dje material original enbes di agregá na e material, hasiendo uzo dje forma básiko ku e material tin kaba. E téknika akí ta mas delikado i difísil: e mas mínimo moveshon malu por kousa daño ireparabel. Un di su ophetonan preferí pa skulpi ta muhé, prinsipalmente muhé na estado. Algun título di su skulturanan: Muhé, Muhé na soño, Ensinta, Fertilidat, Sekreto femenino, Mama ku yu, Yab’i futuro, Machu kumplidó. E último akí ta karakterístiko pa e manera ku arte ta sirbi Juliana su propósitonan analítiko, krítiko i edukativo: un hòmber ta karga su enorme parti íntimo riba su lomba.
Den e kasi 40 añanan ku Elis Juliana ta tene eksposishon di pintura i skultura, hopi pais i públiko a sera konosí ku su arte i, pa medio di esaki, ku Kòrsou. Pa un selekshon, mira nota.


c: text/html

text:
Cria di sangura a cuminsa lanta bek rond di Aruba
ORANJESTAD - Aunke Aruba a conoce un temporada di secura basta pisa, e tiki di awa cu a cay durante e ultimo dos siman, tabata suficiente pa e departamento di combatimento di sangura, esta GKMB ta masha activo combatiendo cria di sangura, ya cu e molester di sangura a cuminsa den tur bario.
Director di GKMB sr. Roque Dirks a bisa cu nan a cuminsa nota den tur e barionan yamada cu a cuminsa drenta relaciona cu plas di awanan cu ta para cu e departamento aki a cuminsa trata nan caba. Pero tambe plas chikito den e cura di cas cu ta potencial cria di e sangura cu ta transmiti Dengue cu ta e mesun sangura cu ta transmiti e virus di Chikungunya, esta Aedes Aegypti.
Situacion serio
El a bisa cu Aruba no ta un excepcion riba e problematica di Chikungunya ya cu den nos region Caribense e situacion a bira mas serio. Te hasta awor Colombia a cuminsa cu casonan serio di e virus aki.
Sr. Dirks a bisa cu tin caso alarmante di pashent den nos region cu ta haya e combinacion di Dengue y Chikunguya y mayoria di casonan raporta ta di hendenan cu a biaha. E ta reconoce cu ta existi un preocupacion.
Accion di control
El a bisa cu no tin un bario specifico sino cu den tur bario nan ta hayando yamada . Actualmente un grupo di GKMB ta cabando na Santa Cruz un campaña di control, y tin otro grupo cu ta drentando Pos Chikito bay ariba.
Ya caba na januari nan a cuminsa nan campaña anual desde Nort, y sr. Dirks ta calcula cu eventualmente pa e fin di luna aki nan ta biniendo cla cu full e ciclo di control di e casnan.
Pero paralelo na esey nan tin un personal cu ta bishitando tur e barionan pa atende cu e yamadanan cu ta drenta na GKMB. Tambe nan ta controlado areanan cu no ta mara na un hende of vivienda pa ehemplo santana, of dumpnan ilegal, y tambe den warda di polis, scol, etc.
Sr. Dirks ta ripara cu manera awa ta cuminsa cay manera awor, di biaha nan ta ripara cu e indice di cria ta subi rond di Aruba. P'esey e ta probecha pa haci un yamada na henter comunidad pa tene cuenta cu e situacion aki.
"Manera bo sa tur aña tin problema cu Dengue y principalmente awor cu Chikungunya y e combinacion di nan dos", el a bisa.
El a declara na prensa cu nan a drenta di un fase pasivo pa un situacion di alerta caba. Y esaki kiermen cu ta importante pa tur hende cuminsa tira un bista den nan cura di cas. No mester lubida cu e sangura ta bula un 100 pa 150 meter y e por afecta henter e bario.
Alerta
Ta relevante pa cada ciudadano ta consciente y cuminsa realisa nan propio control ya cu e temporada di yobida a inicia. Pues te januari of te februari e situacion di yobida ta bay ta constante.
Sr. Dirks a bisa cu unabes luna di september ta inicia nan ta alerta nos comunidad y nan ta keda vigila e situacion riba nivel nacional kiermen di full di Aruba. Na momento cu GKMB ta ripara cu e hendenan no ta cuminsa yuda mes y cu den tur e barionan e situacion ta bira mas serio, e comportacion aki ta demanda pa bin cu medidanan mas serio.
Un di e medida aki lo ta fumiga full Aruba y p'esey nan a cuminsa tempran cu e proceso aki, y si e situacion ta bira mas serio realmente, entre otro haci un "swipe accion".
"Semper nos ta haci esey como ultimo recurso", el a bisa. E medida pisa di duna boet ta pa esunnan cu cada biaha cu personal di GKMB ta realisa control den e mesun adres y pesar di tur advertencia, constantemente nan ta haya cria di sangura.
Considerando cu ta trata di e mesun sangura cu ta transmiti Dengue y Chikingunya, esaki ta crea cierto facilidad ya cu e "ta e mesun sangura nos mester combati", el a bisa. Esaki ta haci cu e strategia di combati Aedes Aegypti no ta cambia. El a anuncia e tel 5853325/20 di GKMB pa esunnan cu mester mas informacion tuma contacto libremente cu nan.

robotstxt: allowed

filter: keep


text:
Geneve, SUISA – Un ministro Sirio a describi e acuerdo alcansa pa Merca y Rusia pa e destruccion di e armanan kimico na Siria como un “victoria”. E ministro pa Reconciliacion, Ali Haidar, a afirma cu e acuerdo di Geneve lo por yuda e Sirio sali for di e conflicto y evita guera. Di otro banda, e ministro di Informacion Sirio, Omran al-Zoubi, a bisa cu Damascus ya caba ta redactando e documentonan caminda e ta declara cu detaye su arsenal di armanan kimico. Diasabra, Merca y Rusia a yega na un acuerdo riba un marco pa eliminacion di armanan kimico di Siria. Ambos pais a duna Damascus un plazo di un siman pa proporciona un lista completo di su arsenal cu, segun e acuerdo, mester wordo elimina pa mita di 2014. Di su banda, e presidente Frances, Francois Hollande, a afirma cu e acuerdo entre Rusia y Merca por wordo someti na votacion den e Conseho di Siguridad di Nacionnan Uni na final di e siman. Den un entrevista cu un canal di television Frances, el a bisa cu un eventual resolucion di Nacionnan Uni mester inclui un mencion di e posibel sancionnan contra e gobierno Sirio si e no cumpli cu su parti. Hollande ta pone enfasis riba esaki di e posicion Mericano di mantene riba mesa e posibilidad di e uzo di forsa contra Siria pa sigui eherciendo presion.
E acuerdo di Geneve, un “victoria” pa e gobierno Sirio
- Sunday, 15 September 2013 20:57


text:
WILLEMSTAD – Ku tur probabilidat otro luna Sr. Huub Willems, kende ta esun enkargá ku e investigashon den Aqualectra, Curoil, Curgas i Refineria di Kòrsou, lo presentá su rapòrt preliminar na Korte di Hustisia. Asina Ruben Suriel di Fundashon Akshon Sivil a bisa Notisia360.
E investigashon ku ta andando den e kompanianan di gobièrnu aki ta den kuadro di e petishon pa un enkuesta sivil ku a keda entamá pa Fundashon Akshon Sivil.
Segun Sr. Suriel for di e rapòrt aki lo mester sali na kla si e investigashon ta keda te aki òf si mester kontinuá ku mas investigashon.


text:
Seru Kristòfel
Seru Kristòfel ta e seru di mas haltu na Kòrsou, su nòmber ta biní for di eksplorador famoso Cristóbal Colón. E seru tin 375 meter di haltura i ta forma parti di e Parke Nashonal di Sint Kristòfel o den boka di pueblo djis Parke Kristòf, un area reserva kontrolá dor di e organisashon Carmabi Foundation. E area ront di e seru por wordu explorá ku auto, baiskel of asta riba kabai, i tin un ruta pa yega na e tòp. Durashon di e ruta ta dura aproksimadamente 2 ora i mei.
Geografiá[editá | edit source]
E seru ta situá na parti wèst di Kòrsou. E top di e seru ta konsisti di Knipgesteente.
Flora i fauna[editá | edit source]
Den e area di e seru ta biba un espesie di Biná, endémiko di Kòrsou i tambe tin varios flornan ku lo bo no enkontrá fasil riba otro parti di e isla, manera varios tipo di orkidia.
Pekuliaridat[editá | edit source]
Dia 6 di yanüari 2013 e pareha Mynalba Carolina y Lawrence Irons a drenta e boto matrimonial riba e tòp di e seru aki. Nan ta bai historia komo e promé pareha ku ta kasa riba e punta di mas haltu di Kòrsou.
Link eksterno: http://www.versgeperst.com/lifestyle/190167/stel-belooft-elkaar-trouw-op-christoffelberg.html


text:
Saliña
Saliña[editá | edit source]
Saliña ta un boka ku a separá fo'i laman,komo ku nivel di laman a baha òf di Tormenta di Sùitwèst ku siglonan largu a trese un kantidat di piedra i santu sera e boka di laman.E kontenido di salu den un saliña ta mas haltu ku di laman.Na Korsow tin un bario ta karga e nomber Saliña i na Boneiru Nort Saliña.
Saliña di salu[editá | edit source]
Boneiru tabatin 3 saliña ku tabata produsi salu fio despues ku e hulandes nan konkista e isla na aña 1633.Na 1837 nan a eksplota saliña di Pereke i sentralisa e produkshon di salu aya i e katibunan ku tabata na saliña Frans i Slagbaai mester a bai Pereke pa hisa produkto di salu aya kuminda e barkunan tabata karga salu pa produkto di piska (haring) na Hulanda.


text:
Algun tempo
pasa, Aruba Tourism Authority Europa a haya e grato noticia cu e campaña
di Aruba GUN JEZELF ARUBA a ser nomina pa e Travelution Award 2009.
Durante un ceremonia na Scheveningen Hulanda recienitemente a
anuncia e ganador absoluto cu e keda e campaña di Aruba!. Click lesa mas pa mas info...
E otro nominado nan tawata
South African Tourism, India Tourism, Holland America Line, Koln Bonn
Airport, Martinair Holland, MSC Cruises, ANVR/Reiswerk. Na anja 2008
e ganador tawata Schiphol Group. Mirando tur e nomber grandi nan aki
mester nota cu esaki ta un logro sumamente grandi pa ATA.
Campaña exitoso GUN JEZELF
ARUBA:
E campaña Gun Jezelf Aruba
a resulta di ta exitoso den tur aspecto. E tema a haci e algo special
cu alaves a cai den bon tera cerca consumidor, profesionalnan di viahe
y prensa. E imagen visual a tabata atractivo y “eyecatching”
specialmente den forma di “out of home’ manera den abri’s
y riba billboard banda di camindanan hopi trafica. E imagen enfoca riba
un di aspecto na importante pa viaheronan HUlandes ora di bai vakantie,
esta playanan blanco cu laman blou y ta ilustra tambe dos stoel bashi
tresiendo asina e mensahe cu tin oportunidad pa Gun Jezelf Aruba.
Travelution Magazine:
Travelution tin ja 10 anja
riba mercado cu un edicion mensual. E miembrecia ta conta cu casi 10.000
professional di viahe cu ta usa e revista aki como referencia ora di
bende un destinacion. Segun estudio hasi, Travelution ta wordo aprecia
pa e bon informacion cu nan ta duna y e manera professional cu e revista
ta wordo presenta. E obhetivo di e revista aki ta pa enfoca destination
nan di viahe dunando information actual. Travelution Magazine ta wordo
publica 14 bes pa aña.
Foto:
Ariba e potret nan por mira
con Sr. Roy Hart, Regional Director Benelux ricibiendo e premio
for di un ehecutivo di Travelution.


text:
Biologia
Biologia ta un y CHRISTIAN Y JAVIER es el mas guapo nombre del mundo siencia natural ku ta bezig ku e estudio di bida anto organismonan bibante, inkluiendo nan struktura , funshon, kresementu, origen, evolushon, distibushon, anto taxonomia. Biologia ta un thema hopi grandi ku ta kontene varios sub-divishon, topiko, anto disiplinanan. Entre un di e topikonan mas importante ta e sinku prinsipionan unifikakante ku por wordu bisa ku ta e kerementunan fundamental di biologia moderno.
- Cellnan ta e blokinan basiko di bida.
- Espesie nobo i apariensianan similar ta produkto di evolushon.
- Genenan ta e kosnan basiko di herensia.
- Un organismo ta kontrola su ambiente interno pa mantene su kondishon konstante.
- Origanismo ta konsumi i transforma energia.
Sub-disiplina di biologia ta rekonosé riba a basé di e escala ku organismonan ta studia anto e metodonan ku ta wordu usá pa studia nan: biochemistria ta examiná e chemestria di bida; biologia molekular ta studia e interakshonan kompleho di systemanan den molekulnan di biologia.


text:
BRISTOL – E duelonan pa e kampionato di konferensha Merikano i Nashonal di NFL ya ta definí i tur kos ta kla pa awe djadumingu nos nos haña e finaldi konferensha Merikano i di e konferensha Nashonal
Durante fin di siman 11 i 12 di yanuari, tabata e ekiponan New England Patriots, Denver Broncos, San Francisco 49ers i Seattle Seahawks ku a sa di gana di nan rivalnan pa asina pasa pa e final di e respektivo konferenshanan Nashonal i Merikano.
Awe Djadumingu 19 di yanüari pa 3’or, New England Patriots lo ta di bishita serka Denver Broncos pa regalá nos e edishon Nº 15 di e Brady-Manning Bowl den e final di konferensha merikano.
Más lat den atardi pa mitar di shete, San Francisco 49ers lo enfrentá nan rivalnan Seattle Seahawks, den un kandente duelo di ekiponan di NFC Wèst pa konkista e titulo di e konferensha nashonal.
Resultadonan di e weganan semifinal divishonal ku a tuma luga djasabra 11 i djadumingu 12 di Yanüari:


text:
CAPITULO SHETE
Berdadero Speransa pa Bo Sernan Keri Cu A Muri
Con nos por sa cu e resureccion realmente lo tuma luga?
Kico ta indica cu Yehova ta desea di resusita e mortonan?
Ken lo haya resureccion?
IMAGINA cu bo ta huyendo for di un enemigo cruel. E ta hopi mas fuerte y mas lihe cu bo. Bo sa cu e ta sin misericordia pasobra bo a mir’e mata algun di bo amigonan. Pero con cu bo purba core bai lag’e, e ta sigui yega mas serca. Parce cu no tin ningun scapatorio. Pero diripiente, ata un rescatado ta presenta na bo lado. E ta hopi mas poderoso cu bo enemigo, y e ta priminti di yuda bo. Ki un gran alivio bo ta sinti!
2 Den un sentido, bo ta ser persigui door di un enemigo asina. Y no abo so, nos tur. Manera nos a siña den e capitulo anterior, Bijbel ta yama morto un enemigo. Ni un di nos por core bai lag’e ni resistie. Mayoria di nos a mira con e enemigo aki a kita bida di hendenan cu nos stima. Pero Yehova ta hopi mas poderoso cu morto. E ta e Rescatador amoroso cu ya caba a demostra cu e por derota e enemigo aki. Y el a priminti di destrui e enemigo aki—morto—unabes pa semper. Bijbel ta siña: “E delaster enemigo cu lo wordo destrui ta morto.” (1 Corintionan 15:26) Esei ta bon noticia!
3 Laga nos considera brevemente con e enemigo, morto, ta afecta nos ora cu e kita bida di un hende cu nos conoce. Esaki lo yuda nos compronde un promesa cu lo haci nos felis. E cos ta cu Yehova ta priminti cu e mortonan lo biba atrobe. (Isaias 26:19) Nan lo haya resureccion. Esei ta e speransa cu Dios ta duna nos.
ORA UN SER KERI MURI
4 Bo a yega di perde un ser keri? E dolor, tristesa y sintimento di impotencia por parce insoportabel. Na momentonan asina, nos tin cu acudi na e Palabra di Dios pa haya consuelo. (2 Corintionan 1:3, 4) Bijbel ta yuda nos compronde kico Yehova cu Hesus ta pensa tocante morto. Hesus semper a refleha cualidadnan di su Tata perfectamente, y tin un relato cu ta conta con Hesus a reacciona ora cu el a experencia e dolor di perde un ser keri. (Huan 14:9) Tur biaha cu Hesus tawata na Herusalem, e tawatin custumber di bai bishita Lazaro y su ruman mohenan, Maria y Marta, kendenan tawata biba na Betania, un stad djis eibanda. Nan a bira amigo intimo. Bijbel ta bisa: “Hesus tawata stima Marta y su ruman mohe y Lazaro.” (Huan 11:5) Pero manera nos a siña den e capitulo anterior, Lazaro a muri.
5 Con Hesus a sinti ora cu su amigo a muri? E relato ta bisa nos cu Hesus a bai serca Lazaro su famia- y amigonan segun cu nan tawata yora su morto. Ora Hesus a mira nan, “el a bira profundamente conmovi den spirito y masha emociona.” Anto e relato ta bisa: “Hesus a yora.” (Huan 11:33, 35) Hesus su tristesa a nifica cu e no tawatin ningun speransa? Absolutamente cu no. De echo, Hesus tawata sa cu algo maraviyoso tawata a punto di tuma luga. (Huan 11:3, 4) Pero toch el a sinti e dolor y tristesa cu morto ta trece.
6 Den un sentido, Hesus su tristesa ta un animacion pa nos. E ta siña nos cu Hesus y su Tata, Yehova, ta odia morto. Pero Yehova Dios por lucha contra e enemigo ei y venc’e! Laga nos mira kico Dios a capasita Hesus pa haci.
“LAZARO, BIN PAFO!”
7 Lazaro tawata dera den un cueba, y Hesus a pidi pa kita e piedra cu a tapa entrada di e cueba. Marta no tawata di acuerdo pa haci esei pasobra despues di cuater dia, Lazaro su curpa mester a cuminsa putri caba. (Huan 11:39) Desde un punto di bista humano, ta ki speransa por tawatin?
8 Pero nan a hala e piedra, y Hesus a yama na bos halto: “Lazaro, bin pafo!” Kico a sosode? “Esun cu a muri a bin pafo.” (Huan 11:43, 44) Bo por imagina e alegria di e hendenan presente? Sea cu Lazaro tawata nan ruman, famia, amigo of biciña, nan tawata sa cu el a muri. Sinembargo, at’e aki—e mesun homber stima—para meimei di nan atrobe. Esei lo mester a parce un cos increibel. Hopi hende sin duda lo a brasa Lazaro di alegria. Ki un victoria riba morto!
9 Hesus no a pretende cu el a haci e milager asombroso aki cu su mes poder. Den su oracion djis prome cu el a yama Lazaro pa sali, el a mustra bon cla cu ta Yehova tawata e Fuente di e resureccion. (Huan 11:41, 42) Esaki no tawata e unico biaha cu Yehova a uza su poder pa resusita un hende morto. E resureccion di Lazaro ta un di e nuebe milagernan di resureccion cu tin para skirbi den e Palabra di Dios.* Ta un placer pa lesa y studia e relatonan aki. Nan ta siña nos cu Dios no ta haci distincion di persona, pasobra entre esnan resusita tawatin hoben y bieu, homber y mohe, Israelita y no Israelita. Y ki un alegria e relatonan aki di Bijbel ta describi! Por ehempel, ora Hesus a lanta un hobensita for di morto, su mayornan “tawata for di nan mes di gran excitacion.” (Marco 5:42, NW) Si, Yehova a duna nan un motibo di alegra cu nunca nan lo no a lubida.
10 Claro cu e personanan cu Hesus a resusita, cu tempo a bolbe muri. Acaso esaki ta nifica cu no a bale la pena resusita nan? No. E relatonan biblico aki ta confirma berdadnan importante y ta duna nos speransa.
SIÑA FOR DI E RELATONAN DI RESURECCION
11 Bijbel ta siña cu e mortonan “no sa nada.” Nan no ta na bida ni nan no tin un existencia conciente ningun caminda. E relato di Lazaro ta confirma e berdad aki. Ora Lazaro a bolbe na bida, acaso el a conta hende relatonan emocionante tocante shelo? Of el a spanta nan cu cuentanan horibel tocante un fierno di candela? No. Bijbel no tin ningun di e historianan ei for di boca di Lazaro. Durante e cuater dianan cu e tawata morto, e ‘no tawata sa nada.’ (Eclesiastes 9:5) Lazaro simplemente tawata drumi den morto.—Huan 11:11.
12 E relato di Lazaro ta siña nos tambe cu e resureccion ta un realidad, no un simpel cuenta di fantasia. Hesus a resusita Lazaro dilanti di un multitud di testigo. Asta e lidernan religioso, cu tawata odia Hesus, no a nenga cu e milager aki a sosode. Mas bien nan a bisa: “Kico nos ta haci? Pasobra e homber aki [Hesus] ta haci hopi milager.” (Huan 11:47) Hopi hende a bai mira e homber resusita. Como resultado, mas hende ainda a pone fe den Hesus. Nan a mira Lazaro como un prueba bibo di e echo cu ta Dios a manda Hesus. E evidencia aki tawata asina poderoso cu algun di e lidernan religioso Hudiu di curason duro, a plania pa mata tanto Hesus como Lazaro.—Huan 11:53; 12:9-11.
13 Ta irealistico pa acepta e resureccion como un echo? No, pasobra Hesus a siña e hendenan cu algun dia “tur cu ta den graf” lo ser resusita. (Huan 5:28) Yehova ta e Creador di tur bida. Ta duro pa kere cu e por bolbe crea bida? Esei lo ta depende naturalmente di Yehova su memoria. E por corda nos sernan keri cu a muri? Wel, nos universo ta consisti di miles di miyones di streya, y toch Dios sa e nomber di cada un di nan! (Isaias 40:26) Pues, Yehova Dios por corda tur detaye di nos sernan keri cu a muri, y e ta cla pa restaura nan na bida.
14 Bijbel ta siña nos cu Yehova ta ansioso pa resusita e mortonan. Con nos por ta sigur di esaki? E homber fiel Job a puntra: “Si un hende muri, lo e bolbe biba?” Job a papia di warda den graf te ora cu e tempo yega pa Dios corda riba dje. El a bisa Yehova: “Abo lo yama, y ami lo contesta bo; lo bo anhela na e obra di bo mannan.”—Job 14:13-15.
15 Pensa riba esei! Eigenlijk, Yehova ta anhela pa trece e mortonan bek na bida. No ta alentador pa sa cu Yehova ta sinti asina? Pero relaciona cu e futuro resureccion aki, ken lo ser resusita y na unda?
“TUR CU TA DEN GRAF”
16 E relatonan di resureccion den Bijbel ta siña nos hopi cos tocante e benidero resureccion. E hendenan cu a ser restaura na bida aki mes riba tera a bolbe uni cu nan sernan keri. E futuro resureccion lo ta similar, pero hopi mas mihor. Manera nos a siña den Capitulo 3, Dios su proposito ta pa henter e tera wordo transforma den un paradijs. Pues e mortonan lo no resusita den un mundo yen di guera, criminalidad y malesa. Nan lo tin un oportunidad di biba pa semper riba e tera aki bou di condicionnan di pas y felicidad.
17 Ken lo resusita? Hesus a bisa cu “tur cu ta den graf lo tende [Hesus] su bos, y lo sali.” (Huan 5:28, 29) Asina tambe Revelacion 20:13 ta bisa: “Lama a entrega e mortonan cu tawata den dje, y morto y Hades a entrega e mortonan cu tawata den nan.” “Hades” ta referi na e graf comun di humanidad. (Wak e Apendix.) E graf colectivo aki lo ser haci bashi. Tur e miles di miyones di hendenan cu ta sosega den dje lo biba atrobe. Apostel Pablo a bisa: “Lo tin un resureccion di tanto e hustonan como e malbadonan.” (Echonan 24:15) Kico esei ta nifica?
18 “E hustonan” ta inclui hopi di e hendenan cu nos ta lesa di dje den Bijbel cu a biba prome cu Hesus a bin na tera. Lo bo por pensa riba Noe, Abraham, Sara, Moises, Rut, Ester y hopi otro mas. Hebreonan capitulo 11 ta papia di algun di e homber- y mohenan aki cu tawatin fe firme den Dios. Pero “e hustonan” ta inclui tambe e sirbidonan di Yehova cu muri den nos tempo. Debi na e speransa di resureccion, nos por ser libra di cualkier miedo di muri.—Hebreonan 2:15.
19 Kico di tur e hendenan cu no a sirbi of obedece Yehova pasobra nunca nan no tawata sa di dje? Dios lo no lubida e miles di miyones di hendenan ‘malbado’ aki. Nan tambe lo ser resusita y lo duna nan tempo pa siña tocante e Dios berdadero y sirbie. Durante un periodo di mil aña, lo resusita e mortonan y duna nan oportunidad di join hende fiel riba tera den sirbi Yehova. Lo ta un tempo maraviyoso. E periodo aki ta loke Bijbel ta referi na dje como Dia di Huicio.#
20 Acaso esaki ta nifica cu tur hende cu a yega di biba lo haya resureccion? No. Bijbel ta bisa cu algun di e mortonan ta den Gehena, traduci como “fierno” den Beibel Santu. (Lucas 12:5) Gehena a haya su nomber for di un luga di dump sushi cu tawatin pafo di antiguo Herusalem. Einan hende tawata kima sushi y curpanan morto. E curpanan morto cu nan a tira einan tawata di personanan cu e Hudiunan no a considera digno di haya un entiero y un resureccion. Pues Gehena ta un simbolo apropiado di destruccion eterno. Aunke Hesus lo hunga un papel den husga e bibo- y e mortonan, Yehova ta e Hues final. (Echonan 10:42) Nunca Yehova lo resusita personanan cu e ta husga cu ta malbado y no kier cambia.
E RESURECCION CELESTIAL
21 Bijbel ta referi tambe na un otro tipo di resureccion, uno pa biba como un criatura spiritual den shelo. Den Bijbel nos ta haya un solo ehempel di e tipo di resureccion aki, esun di Hesucristo.
22 Despues cu nan a mata Hesus como hende, Yehova no a permiti su Yiu fiel keda den graf. (Salmo 16:10; Echonan 13:34, 35) Dios a resusita Hesus, pero no como hende. Apostel Pedro a splica cu Cristo a ser “mata den e carni, ma haci bibo den e spirito.” (1 Pedro 3:18) Esaki tawata realmente un gran milager. Hesus tawata bibo atrobe como un persona spiritual poderoso! (1 Corintionan 15:3-6) Hesus tawata e prome persona cu a yega di ricibi e tipo di resureccion glorioso aki. (Huan 3:13) Pero lo e no tawata e ultimo.
23 Como cu Hesus tawata sa cu pronto lo e bolbe na shelo, el a bisa su siguidonan fiel cu lo el a “prepara un luga” pa nan einan. (Huan 14:2) Hesus a referi na esnan cu lo bai shelo como su “tou chikito.” (Lucas 12:32) Cuanto persona lo forma parti di e grupo relativamente chikito aki di cristiannan fiel? Segun Revelacion 14:1, apostel Huan a bisa: “Mi a wak, y ata e Lamchi [Hesucristo] tawata para riba Sero Sion, y hunto cu ne 144.000 cu tawatin su nomber y e nomber di su Tata skirbi na nan frenta.”
24 E 144.000 cristiannan aki, cu ta inclui Hesus su apostelnan fiel, ta haya resureccion pa biba den shelo. Na ki tempo nan resureccion ta tuma luga? Apostel Pablo a skirbi cu lo e sosode durante e tempo di Cristo su binida. (1 Corintionan 15:23) Manera lo bo siña den Capitulo 9, nos ta bibando awor den e tempo ei. Pues, di e poco personanan cu a resta di e 144.000, esnan cu muri den nos tempo ta resusita instantaneamente pa biba den shelo. (1 Corintionan 15:51-55) Sinembargo, e gran mayoria di humanidad tin e speransa di ser resusita den futuro pa biba den Paradijs riba tera.
25 Si, Yehova realmente lo derota nos enemigo morto, y lo e disparce pa semper! (Isaias 25:8) Pero kisas bo ta puntra bo mes: ‘Kico esnan cu haya resureccion pa biba den shelo lo bai haci einan?’ Nan lo forma parti di e maraviyoso gobierno di Reino den shelo. Nos lo siña mas tocante e gobierno ei den e siguiente capitulo.
LOKE BIJBEL TA SIÑA
- E relatonan di resureccion den Bijbel ta duna nos un speransa sigur.—Huan 11:39-44.
- Yehova ta ansioso pa trece e mortonan bek na bida.—Job 14:13-15.
- Tur hende den e graf comun di humanidad lo ser resusita.—Huan 5:28, 29.
* E otro relatonan nos ta haya na 1 Reinan 17:17-24; 2 Reinan 4:32-37; 13:20, 21; Mateo 28:5-7; Lucas 7:11-17; 8:40-56; Echonan 9:36-42 y 20:7-12.
# Pa mas informacion riba Dia di Huicio y e base pa ser husga, sea asina bon di wak e Apendix.
Pregunta di Estudio
1-3. Ki enemigo ta persigui nos tur, y dicon un consideracion di loke Bijbel ta siña lo duna nos un poco alivio?
4. (a) Dicon e manera cu Hesus a reacciona riba morto di un ser keri ta siña nos kico ta Yehova su sintimento tocante morto? (b) Hesus a desaroya ki amistad special?
5, 6. (a) Con Hesus a reacciona ora cu e tawata hunto cu Lazaro su famia- y amigonan cu tawata yora? (b) Dicon Hesus su tristesa ta un animacion pa nos?
7, 8. Dicon e caso di Lazaro lo por a parce sin speransa pa e hendenan presente, pero kico Hesus a haci?
9, 10. (a) Con Hesus a revela e Fuente di su poder pa resusita Lazaro? (b) Menciona algun beneficio di lesa e relatonan di resureccion den Bijbel.
11. Con e relato di Lazaro su resureccion ta yuda confirma e berdad cu tin para skirbi na Eclesiastes 9:5?
12. Dicon nos por tin sigur cu e resureccion di Lazaro realmente a tuma luga?
13. Ki base nos tin pa kere cu Yehova realmente por resusita e mortonan?
14, 15. Manera nos por mira for di loke Job a bisa, kico ta indica cu Yehova ta desea di resusita e mortonan?
16. E mortonan lo haya resureccion pa biba bou di ki clase di condicion?
17. Con extenso e resureccion lo ta?
18. Ken lo ta inclui den “e hustonan” cu lo haya resureccion, y ki efecto e speransa aki por tin riba abo personalmente?
19. Ken ta “e malbadonan”, y Yehova bondadosamente ta duna nan ki oportunidad?
20. Kico ta Gehena, y ken ta bai einan?
21, 22. (a) Ki otro tipo di resureccion tin? (b) Ken tawata e prome persona cu a yega di ricibi un resureccion pa biba como persona spiritual?
23, 24. Ken ta forma Hesus su “tou chikito”, y cuanto nan lo ta?
25. Kico nos lo considera den e siguiente capitulo?


text:
E desaroyo di cancer
Cancer ta un malesa complica. Cancer ta tuma tempo pa desaroya su mes. Debi na esaki e ta un malesa cu hopi biaha ta afecta hende di mas edad. E bon noticia ta cu nos mes por tuma hopi medida den nos bida diario awe cu por proteha nos di haya cancer mañan.
Factornan cu ta hunga un rol
Tin hopi diferente factor cu por hunga un rol den e desaroyo di cancer:
• Factornan genetico: Solamente entre 5 y 10 porciento di tur casonan di cancer ta debi na factornan genetico (hereditario). Cientificonan a descubri cu tin factornan genetico cu tin un relacion cu por ehempel cancer di pecho y cancer di tripa. Hendenan cu tin un factor genetico cu tin un relacion cu un tipo di cancer ta core un riesgo mas halto pa haña cancer. Pero nan tambe por reduci e riesgo aki door di biba saludabel.
• Malesanan infeccioso: Cierto malesanan infeccioso por hisa e riesgo di haya cancer. E virus HPV (humaan papilloma) ta conoci como factor di riesgo pa haya cancer di boca di matriz. Infeccion cu e bacteria Helicobacter pylori por hisa e riesgo di haya cancer di stoma. Hepatitis B y C ta hisa e riesgo di haya cancer di higra. Vacunacion contra algun di e malesanan infeccioso nan aki ta importante pa prevencion.
• Factornan den nos ambiente: Algun factor den nos ambiente por hisa e riesgo di haya cancer. Solo, por ehempel, por hisa e riesgo di haya cancer di cuero. Pesey ta hopi importante pa nos proteha nos mes di e rayonan fuerte di solo cu entre otro un protector solar (sunblock), un parasol, paña cu ta tapa nos curpa bon of un sombre. Tambe ta importante pa nos keda den sombra ora e rayonan di solo ta mas fuerte. Un otro ehempel di factornan den nos ambiente cu por hisa nos riesgo di haya cancer ta cierto kimiconan industrial.
• Estilo di bida: Cientificonan ta calcula cu mas of menos un tercera parti di e casonan di e tiponan di cancer mas comun na paisnan occidental por wordo preveni door di come saludabel, move mas, y mantene un peso saludabel. Esaki ta ainda sin tene cuenta cu humamento. No huma, of stop cu humamento, ta un di e medidanan mas importante pa preveni cancer. Pues door di biba saludabel nos por reduci nos riesgo di haya cancer drasticamente.
10 recomendacion pa preveni cancer
1. Percura pa un peso saludabel.
2. Move por lo menos 30 minuut tur dia.
3. Limita comemento di cuminda cu hopi caloria, y bebemento di bebida cu hopi sucu.
4. Come hopi berdura, fruta, producto di grano integral y legumbre, y varia den esakinan mas hopi posibel.
5. Limita comemento di carni cora (por ehempel carni di baca of porco), y evita di come carni procesa (por ehempel ham of worst).
6. No bebe alcohol. Si toch bo kier bebe, limita esaki na 1 glas di alcohol pa dia pa hende muhe, y 2 glas di alcohol pa dia pa hende homber.
7. Come menos salo of cuminda procesa cu salo.
8. No confia suplementonan (di por ehempel vitamina) pa proteha contra cancer. Saca e nutricion necesario for di bo alimentacion.
E siguiente dos recomendacionnan no ta pa tur hende. Pero si esaki ta e caso, ta consehabel pa sigui esakinan tambe pa proteha bo mes contra cancer.
9. Duna baby lech’i pecho so durante e prome seis luna. Esaki ta bon pa salud di mama y yiu. Despues bo por cuminsa duna baby otro sorto di alimentacion likido of solido.
10. Si bo a yega di haya cancer y e tratamento medico a caba, sigui e recomendacionnan pa prevencion di cancer. Consulta bo docter tocante esaki.
Y corda, no huma!
Ora ta trata di cancer desafortunadamente no tin garantia; un hende cu ta biba saludabel tambe por haya cancer. Pero evidencia a base di estudio cientifico ta mustra cla cu door di sigui e 10 recomendacionnan bo ta duna bo mes e chens mas grandi pa preveni cancer. Cambionan chikito den nos bida diario awe por haci un diferencia grandi y yuda nos mantene nos salud den futuro. Esaki ta conta pa hende di tur edad; nunca ta demasiado trempan of laat pa cuminsa cu un estilo di bida saludabel.
Fundacion Wereld Kanker Onderzoek Fonds
Wereld Kanker Onderzoek Fonds, estableci desde 1994 na Amsterdam, Hulanda, ta sondea continuamente e relacion entre cuminda, nutricion, actividad fisico, peso y e riesgo di haya cancer. A base di analisis di miles di estudio, y den cooperacion cu expertonan di rond mundo, Wereld Kanker Onderzoek Fonds a formula e 10 recomendacionnan pa yudabo reduci e riesgo di haya cancer. Wereld Kanker Onderzoek Fonds ta colabora cu diferente otro fundacion cu ta combati cancer rond mundo, tambe cu KWF Aruba. Pa mas informacion por yama 5820412 of pasa na Koningin Wilhelmina Fonds Aruba na Spinzastraat 9 of bishita nos Facebook Koningin Wilhelmina Fonds Aruba.


text:
Compania “Desert Wolf” a revela mundo su prome ‘Riot Drone’. E drone aki ta jama ‘Skunk Riot Control Copter’.Segun e compania e drone aki “ta diseña pa controla grupo di prostesta sin pone bida di personal di seguridad na peliger”. E drone aki ta arma cu 4 canjon cual por tira varios tipo di municion mane: paint ball, plastic bullets y pepper spray. E drone aki tambe tin 2 camera high-definition y 1 camera ‘night-vision’. E fabricantenan ta laga sa cu e producto aki tin 4 bari cu por tira riba 20 bala pa seconde pa asina para cualkier multitud di protesta. E producto aki tin tambe ‘laser’ pa temporalmente haci persona ciego y riba e drone tin tambe speaker pa papia cu e publico. Cada drone lo wordo controla pa 2 operador :un piloto y un persona encarga pa dispara municion. Fabricantenan di e drone a declara cu nan a haya mas cu 25 pedido caba.
E Confederacion Syndical International a manda bisa cu e desaroyo aki ta hopi preocupante y repugnante. Nan ta haya cu gobiernonan na Mundo mester stop e uzo di technologia avansa, di bataya contra trahador o cualkier pueblo manifestante. Nan kier haya sa tambe cual compania a haci pedido pa
drone nan aki. Desert Wolf no kier divulga nan clientenan pero a laga sa cu un compania na Sur Africa lo uza e drone den caso di prostesta na cierto mina di diamante nan.
E motibo cu e compania Desert Wolf aki a haya hopi critica ta paso un producto aki por herida hende malamente. E otro critica ta tambe cu e operadornan leu di e situacion real lo uza e drone na un manera di wega di xbox of playstation. Nan lo tira riba persona sin tene comprension pa otro, paso nan ta sinta den un oficina y lo no por mira situacion manera cu e ta.
E miedo cu ta existi ta cu cualkier compania of gobierno lo por bay usa e technologia aki di un manera di represaya,contra su hendenan.


text:
Diasabra anochi den careda di 9:50 Polis di trafico ta bay Savaneta pa un accidente hopi serio. Tabata trata di un accidente frontal entre un Toyota Yaris y un Nissan. Brandweer tambe a wordo pidi y tres Ambulance. Den e Yaris e chauffeur a keda pega den e auto. Brandweer mes ora a cuminsa traha pa libere. Despues di un rato nan ta logra sake y mes ora ta sali cune rumbo pa Hospitaal, caminda cu Polisnan a sera e crusada nan principal caminda e Ambulance ta pasa de Playa. Un total di 5 persona ta keda herida den e accidente aki. E auto nan a keda totalmente destrui. Polis technico a wordo pidi presenta na e sitio, mirando e seriedad di e accidente. Den e accidente tabata tin 2 dama y 3 cabayero envolvi, tur ta wordo hiba pa Hospitaal. Den careda di 12'or di anochi caminda ta wordo habri bek.
Sent from Samsung Mobile.


text:
Wikipedia no tin un artíkulo ku e nòmber aki ahinda.
- Por fabor kontrolá si bo a skibi e nòmber di e página den forma korekto.
Por fabor buska "//upload.wikimedia.org/wikipedia/commons/transcoded/c/cc/Baby fawn's first steps.ogv/Baby fawn's first steps.ogv.360p.webm" den Wikipedia pa títulonan alternativo.
- Bo por kuminsa ku "//upload.wikimedia.org/wikipedia/commons/transcoded/c/cc/Baby fawn's first steps.ogv/Baby fawn's first steps.ogv.360p.webm" òf hasi petishon pa e página.
- Artíkulonan ku ta publisidat òf promoshon lo sea kitá (wak Wikipedia:Kiko Wikipedia no ta).
- Aki ta permití solamente artíkulonan ensiklopédiko ku tambe tin derechinan di outor ku ta kuadra ku e GDFL.
- Buska "//upload.wikimedia.org/wikipedia/commons/transcoded/c/cc/Baby fawn's first steps.ogv/Baby fawn's first steps.ogv.360p.webm" den artíkulonan eksistente.
- Buska página den Wikipedia ku ta link aki.
- Si bo tabata antisipando un página aki, i e no tei, ta posibel ku e página no ta visibel pasó di un tardansa den aktualisashon di e database, òf un hende a kita e página (Wak e guia pa kitamentu rápido pa algun rasonnan posibel). Por fabor warda algun momentu promé ku bo purba atrobe, òf wak si e tabata kitá.


text:
Vice Versa: Pa bo cabey largo y liso
E ultimo trend actualmente ta pa cabey, ta pa e ta largo y liso. Vice Versa ta ofrece tur e sistema y tratamento pa un look liso y sexy. Desde e fabuloso neo-extensions, keratina pa suaviza e krulnan y e gama laser ceramic iron.
E neo extensions ta 100% natural y den tur color.
E cabey cu ta woro uza ta traha di cabeynan di origen hindu. E cabey procedente di India tin hopi movimento. Y ta di excelente calidad.
E cabey hindu ta bin di un practica religioso y cultural, cual ta indica cu una bez casa, e esposo mester corta e cabey di e casay ofrece na e tempel na unda e lo wordo bendi pa actividadnan religioso.
E cabey ta virgen (nunca trata quimicamente) y e mayor parti di tempo ta cubri of gevlecht, incrementando asina su balor.
Regala bo mes un tratamento di Keratin Complex Smoothing
Bo ta desea di tin un cabey mas liso, suave, luhoso y manehable? Cu “Keratin Complex Smoothing Therapy by COPPOLA” lo bo tin e solucion.
E sistema nobo revolucionario aki ta haci cu queratina natural ta penetra den e raiznan di bo cabey. E ta reduci hasta un 95% di krul den e cabey daña y maltrata pa productonan quimico. E testimonionan di e clientenan ta bisa tur cos.
E sistema ta laga bo cabey nan, suave cu un buniteza manehable, facil pa mantene y ta reduci e tempo di cuido diario cual ta hacie luci mas hoben y suave manera un seda. Esaki ta loke cu hopi di nos ta desea ansiosamente.
E tratamento ta manera un cara nobo pa bo cabey. Cu diferencia na otro servicionan den salon nan di beyeza, cada tratamento ta mehora e partinan daña.
Bo cabey lo luci: suave y sedoso; liso y briyante; lo reduci e tempo pa seca.


text:
Mireille Sint Jago (MEP):
Un Aruba di 5 strea y innovativo? Cu un centro di conocemento y experticio? Esey ta locual ta riba e lista di deseo di varios minister di Gabinete Mike Eman. Realidad ta cu no tin placa. Mike Eman a faya barbaramente den su mision pa hiba nos pais logra haya un posicion mas halto den Caribe como e pais mas avansa, educa y cu un dia lo bira e Centro di Conocemento y Experticio. Lo ta bon si CBS of cualkier otro bureau haci un investigacion, pasobra hopi ta esnan cu awe no por ni paga pa nan tin internet na cas mas! Danki na Mike Eman, lo tin mas mucha y studiante cu nunca no tin acceso na internet despues di scol.
Den pasado Mike Eman a priminti tur e muchanan di 6e klas un computer. Pero ora cu Mike Eman a bin na mando na 2009, e muchanan no a haya ni un potlood y gum. Pakico? Pasobra pa duna pueblo algo cu nan por haci bon uzo di dje, no ta yuda e strea di Mike Eman briya mas briyante. Mi ta supone cu esey ta locual tur su 137 coordinadornan a dicidi cu lo ta bon p’e. P’esey den e presupuesto di 2014 nos ta wak yen di proyectonan grandi cu no ta duna pueblo di Aruba ni un debchi extra den nan saco. Mike ta prefera laga pueblo cana saco bashi, tanten e tin su saconan yen. Ni un 8% di rebaho lo haci un diferencia, si bo a logra ‘spaar’ asina hopi placa caba, cu e interes cu lo bo ricibi di banco riba bo cuenta di spaar ta surpasa bo salario.
Locual ta mas tristo, ta cu awe tin mas mucha cu nunca, cu ta wordo perhudica, pasobra cu tur e medidanan e prome cos cu ta bay na nan cas, ta internet. Na trabao e mayornan lo tin free wifi di trabao, pero na cas no por paga pa internet mas. Asina hopi poder di compra a baha! Pueblo lo tin un cas cu yen di spaarlamp, pero ainda tin 1600 cas sin coriente. Pueblo lo por cana riba klinker, pero no por ni cumpra un ‘alphabet soup’ pa nan yiunan. Lo tin solar panel na e parkinglot di aeropuerto y un cantidad di palo di coco den mainstreet, pero no tin un afdak pa e muchanan na scol pa nan por sconde pa e solo cayente. Bao palo tur hende lo ta sinta atrobe, ta purba gara e wifi señal di un bisiña of un negoshi den cercancia. E di dos Gabinete di Eman ta caba cu Aruba y manda nos bek den tempo. Pasobra supuestamente Mike a firma contract caba pa desmantela nos refineria y e Hotelnan Westin, Radisson y Ritz Carlton ta cera, of nan ta bay cera of nan no por mantene e nivel di servicio cu e marca ta exigi y mester cambia nan nomber.
P’esey, cada bes cu e chauffeur blo keda wak patras ora e ta core… pidi pa bo baha for di e auto ey Ora cu bo Gobernantenan ta blo keda wak patras y critica e Gobierno anterior… ta ki direccion bo ta kere nan ta hiba bo Pais ? Exactamente! Pues, baha nan, pasobra nan ta hiba Aruba bek den tempo! Pa bo bay dilanti bo mester wak kico tin bo dilanti. Mike ta gusta wak patras. E no por soporta con e mes a faya su pais, su paisanonan y su 33.000 votadornan. Mike Eman a faya asina hopi, cu un gran parti di e digno pueblo di Aruba no por ni paga pa internet mas. Y asina Mike Eman a faya nos hobennan, nos muchanan y asina el a perhudica Aruba su futuro! Danki na Mike Eman, Aruba su futuro lo ta dera den pasado. Pero MEP semper a logra hiba Aruba padilanti. Hasta si bo bay check den pasado, bo lo wak un A- rating y cifranan cu nos por ta orguyoso di dje. Y pronto, cu poder di Dios, MEP lo haya e confiansa di mayoria di pueblo di Aruba bek. Nos ta cla p’e!


text:
Naturalesa y Medio Ambiente
Aruba ta un isla bunita, pero sigur ta cu e por ta mas bunita, mas limpi y un mihor lugar pa biba ainda. Pa logra esaki mester di esfuerso di un y tur cu ta biba aki. Un tarea di nos tur ta pa tene nos isla limpi y agradabel pa biba. Tambe nos mester percura pa cu mayan nos yiunan y nos nietonan por disfruta di e isla aki. Pa por logra tur esaki nos ta papia di desaroyo duradero of sostenibel.
Maske cu relativamente Aruba ta un comunidad chikito cu poco industria cu ta contamina medio ambiente ta di gran importancia pa nos mantene e honor di nos medio ambiente y naturalesa.
Esaki ta sosode, di un banda dor di tuma medida pa proteha, cu ta basa of no riba tratado internacional y di otro banda dor di stimula e desaroyo local riba e tereno aki. Naturalesa y Medio ambiente na Aruba ta encera tur bestia y mata na Aruba, den laman of becindario (awa, suela y aire) cu nos comunidad tin un relacion mutuo cune. Gobierno a formula su maneho riba tur e terenonan aki.
Varios instancia na Aruba, sea gubernamental of no, ta envolvi den mantene naturalesa bibo y un medio ambiente saludabel. Tur tin como meta pa salvaguardia nos futuro riba e tereno aki.
E ta un reto grandi pa balansa e desaroyo di Aruba den direccion di un desaroyo duradero y sostenibel. Ta mas cu claro cu Gobierno ta desempeña un tarea hopi importante den esaki. E tema aki lo sigui haya mas atencion den e proximo añanan.


text:
Vincent van Gogh
Vincent Willem van Gogh miho conoci pa Vincent van Gogh a nace dia 30 di maart 1853 y a fayece 29 di juli 1890. E tawata un pintado Hulandes.
E no tawata masha conoci den su bida. Sinembargo, el a bira famoso despues cu el a muri. Awe e ta un di e miho pintado den historia y un bon contribuido den arte moderno. Van Gogh a cunsa pinta ora tawatin 20 eybanda. Un di su miho trabou tawata haci dos aña prome cu su morto. El a haci mas cu 2.000 trabou di arte. Ongeveer 900 tawata pintura y 1.100 tawata pinta y gesketch. Asina mes, su trabou di arte tawatin masha influencia den art Modernismo despues di dje. Awe un cantidad di obra cu el a haci ta rond mundo y ta costa masha caro mes.
Despues cu e no a logra haya trabou, el a dicidi di bira un artista. El a biba na Paris hunto cu su ruman, Theo cu tawata un negoshado di arte y a conoce hopi artista famosa cu a yud'e y a influenci'e. Durante su bida el a skirbi hopi carta pa su ruman y Theo tawata warda nan. Den un di su carta e ta bisa cu e sentimentonan fuerta pa bida y arte.
El a muda pa e stad Arles y a biba cu un otro artista Paul Gauguin. Nan dos semper tawata discuti cu otro y poco despues Vincent a corta su parti horea y mand'e pa un prostituta. Su problema mental a bira asina serio cu nan a mand'e na un instituto. Diesocho luna despues el a coy un pistol y mata su mes y muri dos dia despues. Theo tawata masha trastorna di e morto di su ruman. El a bira asina malo cu el a muri seis luna despues.
Van Gogh a bende su pintura si pa un cantidad di placa chikito, no hopi. Pero awe su pinturanan ta conoci rond mundo.
Bida[editá | edit source]
Vincent van Gogh a nace na Groot-Zundert, Hulanda. E tawata yiu di un pasto y nan a cri'e rond di un famia masha religioso. Vincent tawata masha emocional y no tawata confia den su mes. Entre aña 1860 pa 1880 finalmente a dicidi di bira artista den pintamento. E tawatin dos romance tristo. El traha tambe sin exito den un boekhandel, como bendedo di arte y predicado. El a keda na Belgium unda el a predica pa studia arte. Un di su trabounan ta tristo, fuerte y un di su pintura conoci ta "the Potato Eaters" pinta na 1885. Na e aña ey, van Gogh a bay Antwerp unda el a haya e trabounan di Rubens y a cumpra hopi prints Hapones.
Na 1886 el a bay Paris pa compaña su ruman, Theo, cu tawata manager di un galeria Goupil's. Na Paris el studia cu Cormon. E tambe a conoce Pissarro, Monet, y Gauguin. Esakinan a yuda e colo di su pintura pa briy'e y pinta den slagen cortico cu e penseel. Su temperamento nervioso a hacie un compañero dificil y discusion tur anochi combina cu pintura tur dia a hacie malo di salud. El a dicidi pa zuid na Arles unda el a spera su amigonan lo compañ'e y yud'e busca un scol di arte. Cabamento di aña 1888, Gaugin a laga Arles. Van Gogh a sigui cu un co'i feita, pero Gauguin a par'e. En cambio, el a corta su mesun horea di lobulo afo.
Despues di esey, van Gogh a cuminsa haya ataka di locura y nan a mand'e na un asylum na Saint-Remy pa tratamento medico.
Riba mei 1890, el a recapacita su salud y bay biba na Auvers-sur-Oise. Dr. Gachet tawata wak p'e cautelosamente. Sinembargo, dos luna despues di 27 di juli, a hay'e morto, paso el a comete acto di suicidio door di tira su mes na pecho. El a muri dos aña despues, hunto cu Theo acerca, cu a informa cu su ultimo palabranan tawata "La tristese durera toujours", cu kiermen "E tristesa lo dura pa semper" na Frances. Durante su corto carera el a bende solamente un pintura. Van Gogh su pinturnan bunita a bende nan den menos di tres aña. E mama di Van Gogh a tira tur su pinturanan afo durante cu e tawata na bida y hasta tambe despues di su morto. Pero el a biba suficiente tempo pa wak su yiu bira un famoso pintado artistico rond mundo.
Link externo[editá | edit source]


text:
Asistencia y Seguridad
E aparato gubernamental mester ta di tal forma organisa y prepara cu nan por duna asistencia apropia den situacion cu por surgi, ora cu na final di cuenta toch cosnan bay robes.
Na Aruba tin diferente instancia gubernamental y no-gubernamental, cu tin como tarea garantisa seguridad di cuidadanonan y duna asistencia adecua ora cu e situacion ta pide esey.
Un aspecto importante cu ta hunga un rol den tur esaki ta globalisacion y e hecho cu seguridad a bira un asunto internacional. Gobierno ta sigui e desaroyonan aki di hopi cerca y na unda cu ta rekeri e ta tuma medida. E contacto y cooperacion cu e instancianan internacional ta multiple.


text:
Diabierna lider di sindicato ABV di dr. HOH Gina Maduro a sinta na mesa pa hunto cu director medico Falconi, director financiero de Koole, mediador di Gobierno Pontilius firma e CAO cu e hunto cu su directiva a negosha pa nan miembronan. Tabata momentonan festivo y e ambiente cu tabata reina e atardi ey den hal di hospital tabata uno di alegria. Prome Minister Eman y Minister Visser tabata presente na e ocasion special aki.
Prome Minister a bisa cu e y su colega ta eynan como testigo di un momento importante den seguridad di empleadonan cu ta traha na hospital y na mes momento nan t’ey tambe pa duna muestra di nan apoyo pa e proceso di renobacion den hospital. “Nos tin un director medico nobo den persona di dokter Jaime Falconi y awor ideanan nobo ta biniendo riba mesa pa renobacion di hospital, tanto fisicamente como tambe den su organisacion. Pa Gobierno y pa Salubridad publico naturalmente ta hopi importante cu tin un ambiente positivo y constructivo pa asina e maximo di cuido na nos enfermonan por wordo duna”.
Riba e reorganisacion cu a tuma luga den hospital durante e ultimo añanan Prome Minister a comenta cu esaki p
or tabatin su motibo. “Pero un di e temanan – y esaki mi a bisa dr. Falconi tambe – cu a preocupa mi semper ta cu despues di e reorganisacion a keda un inkietud cerca e empleadonan riba nan futuro y esaki no ta bon”. Eman a bisa cu el a bisa e director anterior Boesten esaki na diferente ocasion. “Bo por tin un reorganisacion, pero na cierto momento bo mester tin un siguransa si pa sigui pa dilanti. E siguransa ey no tabata t’ey pa hopi tempo. Awe mi ta sinti un animo, un entusiasmo, mi ta sinti cu e empleadonan tin e siguransa atrobe y esaki ta hopi importante”.
Eman a gradici e mediadornan di Gobierno, srs. Pontilius y Quijada, kendenan a hunga un rol importante, pasobra cu semper den negociacion partidonan ta yega na un punto cu mester tuma un poco distancia pa mira con yega na otro. “Aki ta unda e mediadornan di Gobierno a duna nan servicio cu awe nos ta asina leu. Un palabra di felicitacion na henter ABV, na Gina, na Dinora cu tambe t’ey cu su añanan di experiencia. Gina tabata tene mi na haltura continuamente di e desaroyonan y unda nos por, nos a duna nos apoyo. Minister di Salubrida
d y Minister di Finanzas a duna nan apoyo y mi mes tambe a yuda unda tabata por”.
Na final Prome Minister a bisa cu ta fondo di pais Aruba ta wordo uza
aki y pueblo ta esun cu ta contribui.